杨万里
寄题周元吉湖北漕司志功堂
周郎昨赞元戎幕，夜眺秦川登剑阁。
函关不用一丸泥，谈笑生风扫河洛。
君王尺一唤渠回，贮之凤阁与鸾台。
不赞元戎赞丞相，笔补造化裨盐梅。
龙媒志在横八极，天闲玉鞯羁不得。
又挥白羽岸纶巾，却去武昌寻赤壁。
一览亭前山月明，志功堂下大江横。
前称公瑾後元吉，君家世有千人英。
公瑾小乔在何许，元吉小蛮花解语。
看君一箭落胡星，如皋一笑倾人城。
金印如斗带万钉，何人为作燕然铭。